Margrethe Vestager (RV), 2010-12-14:
Også jeg vil gerne kvittere for den konservative ordførers tilgang til den her debat, fordi den jo viser, at det er en debat, som ikke behøvede at være voldsomt politiseret, fordi den i virkeligheden handler om, på hvilken måde vi kan sikre, at der nationalt og i den enkelte kommune er et planlægningsgrundlag, sådan at klimatilpasningen kan foregå på et ordentligt og på et økonomisk forsvarligt grundlag.
For det er jo det, meget af debatten i virkeligheden cirkler om, nemlig at hvis ting foregår planlagt og velovervejet og man ved, hvad man vil, så kan man gøre det langt billigere, altså til nogle helt andre priser, end hvis man bare kommer humpende efter, hver gang der har været et meget, meget stort regnskyl, og man så står i den situation, at der er nogle politikere, der kræver, at nu skal der ske dette, eller nu skal der ske hint.
Det er egentlig det, der er kernen i debatten i dag, og det er det, der er grunden til, at vi har rejst debatten, for hvis man ser på den hastighed, hvormed klimatilpasningsstrategierne lægges i den enkelte kommune, og at det ikke engang er halvdelen af kommunerne, der er med endnu, så må man sige, at der er brug for en egentlig national ramme omkring den klimatilpasning.
Derfor synes vi, at det er vigtigt og rigtigt at lave en risikovurdering og en sårbarhedskortlægning for hele Danmark og gøre den offentligt tilgængelig, sådan at borgerne i den enkelte kommune også kan tage diskussionen med deres kommunalpolitikere om, hvordan det her egentlig skal foregå.
For det understreger det, som jo er indholdet i det kommunale selvstyre – og ikke det, vi meget tit hører, nemlig at staten overlader ansvaret og udførelsen til kommunerne og lukker øjnene for, om det overhovedet sker – nemlig når det kommunale selvstyre udfolder sig på den allerbedste måde inden for en national ramme i et samspil mellem borgerne og kommunalbestyrelsen og de teknikere og embedsfolk, der kan levere det faglige input.
Det er det, der er grunden til, at det er vigtigt, at det er en offentligt tilgængelig risikovurdering og sårbarhedskortlægning, som vi anmoder om.
Det andet er, at det sker i forhold til hele Danmark, for meget kan man sige om klimaet, men det respekterer ikke kommunegrænser.
Lige så vel som den enkelte kommune kan gøre noget fantastisk, lige så vel er det nødvendigt, at kommunerne ser sig selv som en helhed, som nogle tidligere har nævnt i dag, og som det bl.a. sker i hovedstaden og i en af de andre regioner.
Ikke mindst vil vi gerne fra radikal side fremhæve behovet for, at stat og kommuner samarbejder om det her.
Det bliver nogle gange i debatterne til, at det kommunale selvstyre bliver en barriere mod at gøre det, der er indlysende fornuftigt.
Sidst, men ikke mindst, vil jeg også gerne fra radikal side fremhæve, at det er nødvendigt at sætte et tidsperspektiv på.
Igen: Hvis man skal gøre ting rettidigt og ordentligt og så økonomisk forsvarligt som overhovedet muligt, skal man gøre det inden for en given tidsperiode.
Som sagt er det en lille smule ærgerligt, at vi ikke kan have en mindre partipolitisk diskussion om det her, for det er helt åbenlyst, at man kunne spare borgerne for mange, mange ulemper, hvis det her blev set i en national sammenhæng og de enkelte kommuner lavede den konkrete planlægning og den konkrete udførelse af klimatilpasningen inden for den ramme.